title: Deċiżjoni tal-Kunsill (PESK) 2018/299 tas-26 ta' Frar 2018 li tippromwovi n-netwerk Ewropew ta' gruppi ta' riflessjoni indipendenti dwar in-nonproliferazzjoni u d-diżarm b'appoġġ għall-implimentazzjoni tal-Istrateġija tal-UE kontra l-proliferazzjoni ta' armi ta' qerda massiva

text:
               28.2.2018

               MT

               Il-Ġurnal Uffiċjali tal-Unjoni Ewropea

               L 56/46

         DEĊIŻJONI TAL-KUNSILL (PESK) 2018/299
   tas-26 ta' Frar 2018
   li tippromwovi n-netwerk Ewropew ta' gruppi ta' riflessjoni indipendenti dwar in-nonproliferazzjoni u d-diżarm b'appoġġ għall-implimentazzjoni tal-Istrateġija tal-UE kontra l-proliferazzjoni ta' armi ta' qerda massiva
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikoli 28(1) u 31(1) tiegħu,
   Billi:

               (1)

               Fit-12 ta' Diċembru 2003 l-Kunsill Ewropew adotta l-Istrateġija tal-UE kontra l-proliferazzjoni ta' armi ta' qerda massiva (“l-Istrateġija tal-UE għan-Nonproliferazzjoni tal-AQM”), li l-Kapitolu III tagħha fih lista ta' miżuri li jridu jittieħdu kemm fl-Unjoni kif ukoll f'pajjiżi terzi biex tiġi miġġielda tali proliferazzjoni.

               (2)

               L-Unjoni qed timplimenta l-Istrateġija tal-UE għan-Nonproliferazzjoni tal-AQM b'mod attiv u qed tagħti effett lill-miżuri elenkati fil-Kapitolu III tagħha, bħall-iżvilupp tal-istrutturi meħtieġa fl-Unjoni.

               (3)

               Fit-8 ta' Diċembru 2008, il-Kunsill adotta l-Konklużjonijiet tiegħu u dokument intitolat “Linji ta' azzjoni ġodda mill-Unjoni Ewropea fil-ġlieda kontra l-Proliferazzjoni tal-Armi ta' Qerda Massiva u s-sistemi ta' kunsinna tagħhom” (“Linji ta' Azzjoni Ġodda”), li jiddikjara li l-proliferazzjoni ta' armi ta' qerda massiva (“AQM”) tkompli tikkostitwixxi waħda mill-akbar sfidi għas-sigurtà u li l-politika tan-nonproliferazzjoni tikkostitwixxi parti essenzjali mill-politika estera u ta' sigurtà komuni (PESK).

               (4)

               Fil-Linji ta' Azzjoni Ġodda, il-Kunsill jappella lill-formazzjonijiet u lill-korpi kompetenti tal-Kunsill, lill-Kummissjoni lil istituzzjonijiet oħra u lill-Istati Membri biex jagħtu segwitu konkret lil dak id-dokument.

               (5)

               Fil-Linji ta' Azzjoni Ġodda, il-Kunsill jenfasizza li l-azzjoni mill-Unjoni biex tiġi evitata l-proliferazzjoni tista' tibbenefika mill-appoġġ ipprovdut minn netwerk dwar in-nonproliferazzjoni mhux governattiv, li jlaqqa' flimkien lill-istituzzjonijiet ta' politika estera u ċ-ċentri ta' riċerka li jispeċjalizzaw fl-oqsma strateġiċi tal-Unjoni waqt li jibni fuq netwerks utli li diġà jeżistu. Tali netwerk jista' jiġi estiż għal istituzzjonijiet f'pajjiżi terzi li magħhom l-Unjoni qed twettaq djalogi speċifiċi b'rabta man-nonproliferazzjoni.

               (6)

               Fil-15 u s-16 ta' Diċembru 2005 l-Kunsill Ewropew adotta Strateġija tal-UE għall-ġlieda kontra l-akkumulazzjoni illeċita u t-traffikar ta' SALW u l-munizzjon tagħhom (“l-Istrateġija tal-UE dwar is-SALW”) li tistabbilixxi linji gwida għal azzjoni mill-Unjoni fil-qasam tal-armi ħfief u ta' kalibru żgħir (SALW). L-Istrateġija tal-UE dwar is-SALW tiddikjara li l-akkumulazzjoni u t-traffikar tas-SALW u l-munizzjon tagħhom jippreżentaw theddida serja għall-paċi u s-sigurtà internazzjonali.

               (7)

               L-Istrateġija tal-UE dwar is-SALW tidentifika fost l-objettivi tagħha l-ħtieġa li jitrawwem multilateraliżmu effettiv biex jissawru mekkaniżmi, sew jekk internazzjonali, reġjonali jew fl-Unjoni u l-Istati Membri tagħha, fil-ġlieda kontra l-provvista u t-tixrid destabbilizzanti tas-SALW u l-munizzjon tagħhom.

               (8)

               Fis-26 ta' Lulju 2010 l-Kunsill adotta d-Deċiżjoni 2010/430/PESK (1), li stabbilixxiet in-netwerk Ewropew ta' gruppi ta' riflessjoni indipendenti għan-nonproliferazzjoni u stipulat li l-implimentazzjoni teknika ta' dik id-Deċiżjoni għandha titwettaq mill-Konsorzju tal-UE għan-Nonproliferazzjoni (il-“Konsorzju”).

               (9)

               L-għażla tal-Konsorzju bħala l-uniku benefiċjarju ta' għotja ta' flus f'dan il-każ hija ġustifikata minħabba r-rieda tal-Unjoni, kif appoġġata mill-Istati Membri, li tkompli l-kooperazzjoni produttiva tagħha man-netwerk Ewropew ta' gruppi ta' riflessjoni indipendenti dwar in-nonproliferazzjoni li qed jikkontribwixxi għall-ħolqien ta' kultura Ewropea komuni rigward in-nonproliferazzjoni u d-diżarm, kif ukoll li qed jgħin lill-Unjoni tiżviluppa u ssawwar il-politika tagħha f'dawk l-oqsma u żżid il-viżibbiltà tal-Unjoni. In-natura stess tal-Konsorzju, li jaf l-eżistenza tiegħu lill-Unjoni u li jiddependi kompletament fuq l-appoġġ tal-Unjoni jirrendi neċessarju finanzjament ta' 100 %, f'dan il-każ. Il-Konsorzju m'għandu l-ebda riżorsi finanzjarji indipendenti jew awtorità legali li jiġbor aktar fondi. Barra minn hekk, il-Konsorzju stabbilixxa, minbarra l-erba' gruppi ta' riflessjoni amministrattivi, netwerk li jgħaqqad aktar minn 70 grupp ta' riflessjoni u ċentri ta' riċerka li jikkombinaw l-għarfien espert mhux governattiv kważi kollu dwar in-nonproliferazzjoni u d-diżarm fl-Unjoni.

               (10)

               Fl-10 ta' Marzu 2014 l-Kunsill adotta d-Deċiżjoni 2014/129/PESK (2), li estendiet għal tliet snin il-promozzjoni u l-appoġġ finanzjarju kontinwu tal-UE tal-attivitajiet tan-Netwerk Ewropew ta' gruppi ta' riflessjoni indipendenti dwar in-nonproliferazzjoni u inkarigat lill-Konsorzju bl-implimentazzjoni teknika ta' dik id-Deċiżjoni.

               (11)

               Fit-3 ta' April 2017, il-Kunsill adotta d-Deċiżjoni (PESK) 2017/632 (3), li tipprevedi l-estensjoni tal-perijodu ta' validità tad-Deċiżjoni 2014/129/PESK sabiex ikunu jistgħu jkomplu jiġu implimentati l-attivitajiet sat-2 ta' Lulju 2017.

               (12)

               Fl-4 ta' Lulju 2017, il-Kunsill adotta d-Deċiżjoni (PESK) 2017/1195 (4) li testendi l-perijodu ta' implimentazzjoni tad-Deċiżjoni 2014/129/PESK mit-3 ta' Lulju sal-31 ta' Diċembru 2017 sabiex tkun tista' ssir l-organizzazzjoni ta' konferenza prinċipali annwali waħda dwar in-nonproliferazzjoni u d-diżarm fl-2017 kif ukoll il-manutenzjoni u l-aġġornament kontinwi tal-pjattaforma tal-Internet tal-Konsorzju.

               (13)

               L-ismijiet tan-netwerk Ewropew ta' gruppi ta' riflessjoni indipendenti dwar in-nonproliferazzjoni u tal-Konsorzju ser jiġu aġġustati biex jinkludu “diżarm” f'konformità mar-rakkomandazzjonijiet stabbiliti fir-riżoluzzjoni tal-Parlament Ewropew tas-27 ta' Ottubru 2016 dwar is-sigurtà u n-nonproliferazzjoni nukleari,

         ADOTTA DIN ID-DEĊIŻJONI:
   Artikolu 1
   1.   Għall-finijiet ta' kontribut għall-implimentazzjoni mtejba tal-Istrateġija tal-UE għan-Nonproliferazzjoni tal-AQM, li hija bbażata fuq il-prinċipji ta' multilateraliżmu, prevenzjoni u kooperazzjoni ma' pajjiżi terzi, il-promozzjoni u l-appoġġ kontinwu tal-attivitajiet tan-netwerk Ewropew ta' gruppi ta' riflessjoni indipendenti dwar in-nonproliferazzjoni u d-diżarm huma b'dan estiżi għal 42 xahar sabiex jissaħħu l-objettivi li ġejjin:

               (a)

               l-inkoraġġiment ta' djalogu politiku u dak relatat mas-sigurtà u d-diskussjoni fuq perijodu fit-tul dwar miżuri li jiġġieldu l-proliferazzjoni tal-AQM u s-sistemi ta' kunsinna tagħhom fis-soċjetajiet ċivili u, b'mod partikolari, fost l-esperti, ir-riċerkaturi u l-akkademiċi;

               (b)

               tingħata lil dawk li jipparteċipaw fil-korpi preparatorji rilevanti tal-Kunsill l-opportunità li jikkonsultaw in-netwerk dwar kwistjonijiet relatati man-nonproliferazzjoni u d-diżarm biex jippermettu lir-rappreżentanti tal-Istati Membri jipparteċipaw fil-laqgħat tan-netwerk;

               (c)

               il-kostituzzjoni ta' pass 'il quddiem siewi fl-azzjoni ta' nonproliferazzjoni u d-diżarm mill-Unjoni u l-komunità internazzjonali, b'mod partikolari billi jingħataw rapporti u/jew rakkomandazzjonijiet lir-rappreżentanti tar-Rappreżentant Għoli tal-Unjoni għall-Affarijiet Barranin u l-Politika ta' Sigurtà (ir-“RGħ”);

               (d)

               il-kontribut għal aktar sensibilizzazzjoni ta' pajjiżi terzi dwar l-isfidi tal-proliferazzjoni u d-diżarm u tal-ħtieġa li jaħdmu f'kooperazzjoni mal-Unjoni u fil-kuntest ta' fora multilaterali, b'mod partikolari n-Nazzjonijiet Uniti, sabiex jiġu evitati, skoraġġuti, imwaqqfa u fejn possibbli eliminati programmi ta' proliferazzjoni li huma ta' tħassib għad-dinja kollha;

               (e)

               il-kontribut għall-iżvilupp tal-għarfien espert u l-ħila istituzzjonali fi kwistjonijiet ta' nonproliferazzjoni u diżarm fi gruppi ta' riflessjoni u gvernijiet fl-Unjoni u pajjiżi terzi.

         2.   Fid-dawl tal-Istrateġija tal-UE dwar is-SALW, il-kamp ta' applikazzjoni tal-attivitajiet tan-netwerk Ewropew ta' gruppi ta' riflessjoni indipendenti dwar in-nonproliferazzjoni u d-diżarm m'għandux ikun limitat għall-indirizzar ta' kwistjonijiet relatati mat-theddid ippreżentat mill-proliferazzjoni tal-AQM u s-sistema ta' kunsinna tagħhom, iżda għandu jkopri wkoll kwistjonijiet relatati ma' armi konvenzjonali inklużi s-SALW. L-inklużjoni ta' kwistjonijiet dwar armi konvenzjonali fil-qasam tal-attività tan-netwerk ser joffri għodda eċċezzjonali għad-djalogu u rakkomandazzjoni għal azzjoni tal-Unjoni f'dan il-qasam fil-qafas tal-implimentazzjoni tal-Istrateġija tal-UE dwar is-SALW u l-politika tal-Unjoni dwar l-armi konvenzjonali.
   3.   Il-proġetti li jridu jiġu appoġġati mill-Unjoni għandhom ikopru l-attivitajiet speċifiċi li ġejjin:

               (a)

               l-għoti ta' mezzi biex isiru konferenzi prinċipali annwali ma' pajjiżi terzi u mas-soċjetà ċivili dwar in-nonproliferazzjoni u d-diżarm biex jiġu diskussi u identifikati aktar miżuri għall-ġlieda kontra l-proliferazzjoni tal-AQM u s-sistemi ta' kunsinna tagħhom u objettivi marbuta ta' diżarm, kif ukoll biex jindirizzaw l-isfidi relatati mal-armi konvenzjonali, fosthom il-ġlieda kontra l-kummerċ illeċitu u l-akkumulazzjoni eċċessiva tas-SALW u l-munizzjon tagħhom. Il-konferenzi ser jippromwovu internazzjonalment ukoll l-Istrateġija tal-UE għan-Nonproliferazzjoni tal-AQM u l-Istrateġija tal-UE għas-SALW, u r-rwol, f'dan il-qasam, tal-istituzzjonijiet tal-Unjoni u l-gruppi ta' riflessjoni fl-Unjoni, bil-ħsieb li tiżdied il-viżibbiltà tal-politika tal-Unjoni f'dan il-qasam u li jitressqu rapporti u/jew rakkomandazzjonijiet quddiem ir-rappreżentanti tar-RGħ;

               (b)

               l-għoti ta' mezzi għall-organizzazzjoni ta' laqgħat konsultattivi annwali bejn ir-rappreżentanti tal-istituzzjonijiet tal-Unjoni, rappreżentanti tal-Istati Membri u esperti akkademiċi biex jaqsmu bejniethom fehmiet dwar kwistjonijiet prinċipali u żviluppi kritiċi fl-oqsma tad-diżarm, in-nonproliferazzjoni u l-kontroll tal-esportazzjoni tal-armi bil-ħsieb li jitressqu rapporti u/jew rakkomandazzjonijiet lir-rappreżentanti tar-RGħ;

               (c)

               l-għoti ta' mezzi għall-organizzazzjoni ta' mhux aktar minn disa' seminars ad hoc għal esperti u prattikanti dwar il-firxa sħiħa ta' kwistjonijiet ta' nonproliferazzjoni u diżarm li jkopru kemm armi konvenzjonali kif ukoll dawk li mhumiex, bil-ħsieb li jitressqu rapporti u/jew rakkomandazzjonijiet quddiem ir-rappreżentanti tar-RGħ;

               (d)

               il-provvediment ta' mezzi għat-tħejjija u l-pubblikazzjoni ta' mhux aktar minn 20 dokument ta' politika li jkopru suġġetti fil-mandat tal-Konsorzju u jippreżentaw opzjonijiet politiċi u/jew dawk ta' politiki operazzjonali;

               (e)

               l-għoti ta' mezzi għall-amministrazzjoni kontinwa u aktar żvilupp tal-faċilità tal-għoti ta' assistenza fil-Konsorzju, biex tagħti għarfien espert ad hoc dwar mistoqsijiet li jirrigwardaw il-firxa sħiħa ta' kwistjonijiet ta' nonproliferazzjoni u diżarm li jkopru armi konvenzjonali u mhux konvenzjonali, għal tweġibiet f'perijodu minn ġimagħtejn sa tliet ġimgħat, inkluż it-tħejjija ta' mhux aktar minn 18-il dokument espert;

               (f)

               l-għoti ta' mezzi biex titqajjem kuxjenza, edukazzjoni u jiġi żviluppat għarfien espert u ħila istituzzjonali fil-qasam tan-nonproliferazzjoni u d-diżarm fi gruppi ta' riflessjoni u gvernijiet fl-Unjoni u pajjiżi terzi permezz ta':

                           —

                           il-manutenzjoni u l-iżvilupp ulterjuri ta' kors ta' tagħlim online li jkopri l-aspetti rilevanti kollha tan-nonproliferazzjoni u d-diżarm;

                           —

                           it-twaqqif ta' 36 internship dwar in-nonproliferazzjoni u d-diżarm għal studenti gradwati jew diplomatiċi żgħażagħ mill-Unjoni u minn pajjiżi terzi;

                           —

                           l-organizzazzjoni ta' żjarat ta' studju annwali fi Brussell għall-parteċipanti fil-programm ta' Boroż ta' Studju tan-NU dwar id-Diżarmsabiex jiġu promossi u tiżdied il-viżibbiltà tal-politiki tal-UE fl-oqsma tan-nonproliferazzjoni, id-diżarm u l-kontroll tal-esportazzjoni tal-armi;

                           —

                           l-iżvilupp ta' proġett pilota ta' taħriġ biex titqajjem kuxjenza dwar ir-riskji tal-proliferazzjoni, inkluż dawk li jirriżultaw mill-iżviluppi tax-xjenza u t-teknoloġija, fost l-istudenti gradwati u dawk postuniversitarji tax-xjenzi naturali.

               (g)

               l-għoti ta' mezzi għal aktar manutenzjoni, amministrazzjoni u żvilupp ta' pjattaforma tal-Internet u netwerks soċjali relatati biex jiġu ffaċilitati kuntatti, jiġi pprovdut forum uniku għar-riċerka Ewropea dwar id-diżarm u n-nonproliferazzjoni, jiġi promoss in-netwerk Ewropew ta' gruppi ta' riflessjoni indipendenti dwar in-nonproliferazzjoni u d-diżarm, tintlaħaq il-komunità globali tan-nonproliferazzjoni u d-diżarm u jiġu promossi l-offerti edukattivi tal-Konsorzju kemm fir-rigward ta' korsijiet ta' taħriġ fuq il-post kif ukoll fir-rigward ta' taħriġ online.

         Deskrizzjoni dettaljata tal-proġetti tinsab fl-Anness.
   Artikolu 2
   1.   Ir-RGħ għandu jkun responsabbli għall-implimentazzjoni ta' din id-Deċiżjoni.
   2.   L-implimentazzjoni teknika tal-proġetti li jkopru l-attivitajiet imsemmija fl-Artikolu 1(3) għandha titwettaq mill-Konsorzju, abbażi tal-Fondation pour la recherche stratégique (FRS), il-Peace Research Institute Frankfurt (HSFK/PRIF), l-International Institute for Strategic Studies (IISS), Stockholm International Peace Research Institute (SIPRI), l-International Affairs Institute (IAI) f'Ruma u l-Vienna Center for Disarmament and Non-Proliferation (VCDNP). Il-Konsorzju għandu jwettaq dan il-kompitu taħt ir-responsabbiltà tar-RGħ. Għal din il-fini, ir-RGħ għandu jidħol għall-arranġamenti meħtieġa mal-Konsorzju.
   3.   L-Istati Membri u s-Servizz Estern għall-Azzjoni Esterna (SEAE) għandhom jipproponu prijoritajiet u suġġetti ta' interess speċifiku għall-valutazzjoni fil-programmi ta' riċerka tal-Konsorzju, li għandhom jiġu indirizzati f'dokumenti ta' ħidma u seminars, f'konformità mal-politika tal-Unjoni.
   Artikolu 3
   1.   L-ammont ta' referenza finanzjarja għall-implimentazzjoni tal-proġetti li jkopru l-attivitajiet imsemmijin fl-Artikolu 1(3) għandu jkun ta' EUR 4 507 004,70.
   2.   In-nefqa ffinanzjata mill-ammont imniżżel fil-paragrafu 1 għandha tkun amministrata skont il-proċeduri u r-regoli applikabbli għall-baġit ġenerali tal-Unjoni.
   3.   Il-Kummissjoni għandha tissorvelja l-amministrazzjoni korretta tan-nefqa msemmija fil-paragrafu 1. Għal din il-fini, hija għandha tikkonkludi ftehim ta' finanzjament mal-Konsorzju. Il-ftehim għandu jistipula li l-Konsorzju għandu jiżgura l-viżibbiltà tal-kontribuzzjoni tal-Unjoni, adatta skont id-daqs tagħha.
   4.   Il-Kummissjoni għandha tagħmel ħilitha biex tikkonkludi l-ftehim ta' finanzjament imsemmi fil-paragrafu 3 malajr kemm jista' jkun wara d-dħul fis-seħħ ta' din id-Deċiżjoni. Hija għandha tinforma lill-Kunsill bi kwalunkwe diffikultà f'dak il-proċess u bid-data tal-konklużjoni tal-ftehim.
   Artikolu 4
   1.   Ir-RGħ għandu jirrapporta lill-Kunsill dwar l-implimentazzjoni ta' din id-Deċiżjoni abbażi ta' rapporti regolari mħejjijin mill-Konsorzju. Dawk ir-rapporti għandhom jifformaw il-bażi għall-evalwazzjoni mwettqa mill-Kunsill.
   2.   Il-Kummissjoni għandha tirrapporta dwar l-aspetti finanzjarji tal-proġetti msemmijin fl-Artikolu 1(3).
   Artikolu 5
   1.   Din id-Deċiżjoni għandha tidħol fis-seħħ fid-data tal-adozzjoni tagħha.
   2.   Din id-Deċiżjoni għandha tiskadi 42 xahar wara d-data tal-konklużjoni tal-ftehim ta' finanzjament imsemmi fl-Artikolu 3(3).
   Madankollu, hija għandha tiskadi sitt xhur wara d-dħul fis-seħħ tagħha jekk dak il-ftehim ta' finanzjament ma jkunx ġie konkluż sa dakinhar.

      Magħmul fi Brussell, is-26 ta' Frar 2018.

            Għall-Kunsill

            Il-President

         F. MOGHERINI

      (1)  Deċiżjoni tal-Kunsill 2010/430/PESK tas-26 ta' Lulju 2010 li tistabbilixxi netwerk Ewropew ta' gruppi ta' riflessjoni indipendenti għan-nonproliferazzjoni b'appoġġ għall-implimentazzjoni tal-Istrateġija tal-UE kontra l-Proliferazzjoni tal-Armi ta' Qerda Massiva (ĠU L 202, 4.8.2010, p. 5).

      (2)  Deċiżjoni tal-Kunsill 2014/129/PESK tal-10 ta' Marzu 2014 li tippromwovi n-netwerk Ewropew ta' gruppi ta' riflessjoni indipendenti dwar in-nonproliferazzjoni b'appoġġ għall-implimentazzjoni tal-Istrateġija tal-UE kontra l-Proliferazzjoni tal-Armi ta' Qerda Massiva (ĠU L 71, 12.3.2014, p. 3).

      (3)  Deċiżjoni tal-Kunsill (PESK) 2017/632 tat-3 ta' April 2017 li temenda d-Deċiżjoni 2014/129/PESK li tippromwovi n-netwerk Ewropew ta' gruppi ta' riflessjoni indipendenti dwar in-nonproliferazzjoni b'appoġġ għall-implimentazzjoni tal-Istrateġija tal-UE kontra l-Proliferazzjoni tal-Armi ta' Qerda Massiva (ĠU L 90, 4.4.2017, p. 10).

      (4)  Deċiżjoni tal-Kunsill (PESK) 2017/1195 tal-4 ta' Lulju 2017 li temenda d-Deċiżjoni 2014/129/PESK li tippromwovi n-netwerk Ewropew ta' gruppi ta' riflessjoni indipendenti dwar in-nonproliferazzjoni b'appoġġ għall-implimentazzjoni tal-Istrateġija tal-UE kontra l-Proliferazzjoni tal-Armi ta' Qerda Massiva (ĠU L 172, 5.7.2017, p. 14).

      ANNESS

         IN-NETWERK EWROPEW TA' GRUPPI TA' RIFLESSJONI INDIPENDENTI DWAR IN- NONPROLIFERAZZJONI U D-DIŻARM B'APPOĠĠ GĦALL-IMPLIMENTAZZJONI TAL-ISTRATEĠIJA TAL-UE KONTRA L-PROLIFERAZZJONI TAL-ARMI TA' QERDA MASSIVA (STRATEĠIJA TAL-UE DWAR IN-NONPROLIFERAZZJONI TAL-AQM)

      1.   Objettivi

      L-objettiv ta' din id-Deċiżjoni huwa li jimplimenta wkoll il-linji ta' azzjoni ġodda mill-Unjoni Ewropea fil-ġlieda kontra l-Proliferazzjoni tal-Armi ta' Qerda Massiva u s-sistemi ta' kunsinna tagħhom (il-“Linji ta' Azzjoni Ġodda”), stabbiliti fil-Konklużjonijiet tal-Kunsill tat-8 ta' Diċembru 2008, bħala elaborazzjoni tal-Istrateġija tal-UE tal-2003 dwar in-Nonproliferazzjoni tal-AQM. Skont il-Linji ta' Azzjoni Ġodda, l-Unjoni tista' tibbenefika mill-appoġġ ipprovdut minn netwerk ta' gruppi ta' riflessjoni dwar in-nonproliferazzjoni mhux governattiv fil-ġlieda tagħha kontra l-proliferazzjoni tal-AQM. In-netwerk għandu jlaqqa' flimkien lill-istituzzjonijiet ta' politika estera u ċ-ċentri ta' riċerka li jispeċjalizzaw fl-oqsma strateġiċi tal-Unjoni. It-tali netwerk jista' jiġi estiż għal istituzzjonijiet f'pajjiżi terzi li magħhom l-Unjoni qed twettaq djalogi speċifiċi b'rabta mad-diżarm u n-nonproliferazzjoni.
      Dan in-netwerk ta' gruppi ta' riflessjoni indipendenti dwar in-nonproliferazzjoni u d-diżarm (in-“Network”) ikompli jinkoraġġixxi d-djalogu politiku u d-djalogu relatat mas-sigurtà u d-diskussjoni fuq perijodu fit-tul dwar miżuri li jistgħu jittieħdu fil-ġlieda kontra l-proliferazzjoni tal-AQM u s-sistemi ta' kunsinna tagħhom u l-kwistjonijiet marbuta ta' diżarm fi ħdan is-soċjetajiet ċivili, u b'mod aktar partikolari fost l-esperti, ir-riċerkaturi u l-akkademiċi.
      Il-ħidma tan-Netwerk hija estiża għal kwistjonijiet relatati ma' armi konvenzjonali, inklużi s-SALW, b'enfasi speċjali fuq miżuri li jiżguraw l-implimentazzjoni kontinwa tal-Istrateġija tal-UE dwar is-SALW. In-Netwerk ser jgħin biex jipprovdi ideat ġodda dwar l-azzjonijiet tal-Unjoni relatati ma' armi konvenzjonali, inkluż il-kummerċ illeċitu u l-akkumulu eċċessiv tas-SALW u l-munizzjon tagħhom. Dan jinkludi mhux biss id-dimensjoni reattiva tal-kwistjonijiet ta' sigurtà, iżda wkoll id-dimensjoni preventiva tagħha. Il-prevenzjoni tal-kummerċ illegali u mhux regolat ta' armi konvenzjonali, inklużi s-SALW, ġiet rikonoxxuta bħala prijorità tal-Unjoni fi ħdan il-qafas tal-proċess tat-Trattat dwar il-Kummerċ tal-Armi (TKA).
      In-Netwerk għandu jindirizza wkoll l-aspetti kollha tal-kontroll fuq l-esportazzjoni marbuta mal-AQM jew l-armi konvenzjonali, li jinkludu merkanzija ta' użu doppju, kif ukoll kwistjonijiet ta' sigurtà fl-ispazju.
      In-Netwerk għandu l-għan li jtejjeb is-sensibilizzazzjoni ta' pajjiżi terzi dwar l-isfidi relatati mal-proliferazzjoni tal-AQM u l-armi konvenzjonali, inkluż il-kummerċ illeċitu u l-akkumulazzjoni eċċessiva tas-SALW u l-munizzjon tagħhom, permezz ta' pubblikazzjonijiet, laqgħat, konferenzi u proġetti ta' edukazzjoni u sensibilizzazzjoni dedikata. Barra minn hekk, għandu l-għan li jżid is-sensibilizzazzjoni dwar il-ħtieġa li jkun hemm ħidma f'kooperazzjoni mal-Unjoni u fil-kuntest ta' fora multilaterali, b'mod partikolari n-Nazzjonijiet Uniti, sabiex jiġu evitati, skoraġġuti, imwaqqfa u fejn possibbli eliminati programmi ta' proliferazzjoni ta' tħassib mad-dinja kollha u l-kummerċ illeċitu u l-akkumulazzjoni eċċessiva tal-SALW u l-munizzjon tagħhom.
      L-Unjoni tixtieq tappoġġa dan in-Netwerk kif ġej:

                  —

                  billi torganizza tliet konferenzi annwali prinċipali u - bħala avveniment parallel - “workshops għall-ġenerazzjoni li jmiss”, bil-ħsieb li tressaq rapporti u/jew rakkomandazzjonijiet quddiem ir-rappreżentanti tar-Rappreżentant Għoli tal-UE għall-Affarijiet Barranin u 1-Politka ta' Sigurtà (ir-“RGħ”);

                  —

                  billi torganizza tliet laqgħat konsultattivi annwali bejn ir-rappreżentanti tal-istituzzjonijiet tal-Unjoni, ir-rappreżentanti tal-Istati Membri u esperti akkademiċi biex jaqsmu fehmiet dwar kwistjonijiet prinċipali u żviluppi kritiċi fl-oqsma tad-diżarm, in-nonproliferazzjoni u l-kontroll tal-esportazzjoni tal-armi bil-ħsieb li jitressqu rapporti u/jew rakkomandazzjonijiet lir-rappreżentanti tar-RGħ;

                  —

                  billi torganizza mhux aktar minn disa' seminars ad hoc għal esperti u prattikanti dwar il-firxa sħiħa ta' kwistjonijiet ta' nonproliferazzjoni u diżarm li jkopru kemm armi konvenzjonali kif ukoll dawk mhux konvenzjonali, bil-ħsieb li jitressqu rapporti u/jew rakkomandazzjonijiet quddiem ir-rappreżentanti tar-RGħ;

                  —

                  billi tħejji u tippubblika mhux aktar minn 20 dokument ta' politika li ser ikopru suġġetti fil-mandat tal-Konsorzju u jippreżentaw opzjonijiet ta' politika politiċi u/jew operazzjonali;

                  —

                  permezz tal-ġestjoni kontinwa u aktar żvilupp tal-faċilità tal-għoti ta' assistenza fil-Konsorzju, biex tagħti għarfien espert ad hoc dwar mistoqsijiet li jirrigwardaw il-firxa sħiħa ta' kwistjonijiet ta' nonproliferazzjoni u diżarm li jkopru armi konvenzjonali u mhux konvenzjonali, għal tweġibiet f'perijodu minn ġimagħtejn sa tliet ġimgħat, inkluż it-tħejjija ta' mhux aktar minn 18-il dokument espert;

                  —

                  permezz tal-manutenzjoni u l-iżvilupp ulterjuri ta' kors ta' tagħlim online li jkopri l-aspetti rilevanti kollha tan-nonproliferazzjoni u d-diżarm;

                  —

                  billi twaqqaf 36 internship dwar in-nonproliferazzjoni u d-diżarm għal studenti gradwati jew diplomatiċi żgħażagħ mill-Unjoni u minn pajjiżi terzi;

                  —

                  billi torganizza żjarat ta' studju annwali fi Brussell għall-parteċipanti fil-programm ta' Boroż ta' Studju tan-NU dwar id-Diżarm sabiex jiġu promossi u tiżdied il-viżibbiltà tal-politiki tal-Unjoni fl-oqsma tan-nonproliferazzjoni, id-diżarm u l-kontroll tal-esportazzjoni tal-armi;

                  —

                  billi tiżviluppa proġett pilota ta' taħriġ biex titqajjem sensibilizzazzjoni dwar ir-riskji tal-proliferazzjoni, inkluż dawk li jirriżultaw mill-iżviluppi tax-xjenza u t-teknoloġija, fost l-istudenti gradwati u dawk postuniversitarji tax-xjenzi naturali;

                  —

                  permezz ta' aktar manutenzjoni, amministrazzjoni u l-iżvilupp ta' pjattaforma tal-Internet u netwerks soċjali relatati biex jiġu ffaċilitati kuntatti, jiġi pprovdut forum uniku għar-riċerka Ewropea dwar id-diżarm u n-nonproliferazzjoni, jiġi promoss in-Netwerk, tintlaħaq il-komunità globali tan-nonproliferazzjoni u d-diżarm u jiġu promossi l-offerti edukattivi tal-Konsorzju kemm fir-rigward ta' korsijiet ta' taħriġ fuq il-post kif ukoll fir-rigward ta' tagħlim online.

            2.   Organizzazzjoni tan-netwerk

      In-Netwerk huwa miftuħ għall-istituti ta' riċerka u l-gruppi ta' riflessjoni rilevanti kollha mill-Unjoni u stati assoċjati u jkun jirrispetta b'mod sħiħ id-diversità tal-opinjoni fl-Unjoni. Hu ser ikun involut fl-attivitajiet kollha tal-Konsorzju sal-ogħla livell possibbli, sabiex jagħti s-sjieda u l-viżibbiltà lill-membri tiegħu.
      In-Netwerk ser ikompli jippromovi l-kuntatti fi ħdan il-komunità tar-riċerka Ewropea dwar in-nonproliferazzjoni u d-diżarm, u speċjalment ifittex li jilħaq xjentisti naturali li jaħdmu fil-qasam tas-sigurtà CBRN. Hu ser ikompli jiffaċilita l-kuntatti bejn esperti nongovernattivi, rappreżentanti tal-Istati Membri u l-istituzzjonijiet tal-Unjoni. In-Netwerk ser ikun lest li jimpenja ruħu ma' atturi nongovernattivi minn pajjiżi terzi f'konformità mal-Istrateġiji tal-UE dwar in-nonproliferazzjoni tal-AQM u tas-SALW.
      Il-mandat tan-Netwerk ikopri n-nonproliferazzjoni tal-AQM, is-sistemi ta' kunsinna tagħhom, id-diżarm, u kwistjonijiet relatati ma' armi konvenzjonali, inklużi s-SALW, kif ukoll il-kontroll fl-esportazzjoni tal-armi u s-sigurtà fl-ispazju.
      Il-parteċipanti fil-korpi preparatorji rilevanti tal-Kunsill (bħall-CONOP/CODUN u COARM) ser ikunu jistgħu jikkonsultaw in-Netwerk dwar kwistjonijiet relatati mad-diżarm u n-nonproliferazzjoni tal-armi mhux konvenzjonali u dawk konvenzjonali, inklużi s-SALW, u r-rappreżentanti tagħhom ser ikunu jistgħu jattendu l-laqgħat tan-Netwerk. Il-laqgħat tan-Netwerk jistgħu jkunu organizzati waħda wara l-oħra mal-laqgħat tal-gruppi ta' ħidma, jekk dan ikun fattibbli.
      In-Netwerk ser ikompli jitmexxa mill-Konsorzju tal-UE dwar in-Nonproliferazzjoni, li ġie ffurmat mill-FRS, l-HSFK/PRIF, l-IISS, l-SIPRI, l-IAI, u l-VCDNP, u li ser jiġi fdat bil-ġestjoni tal-proġetti, f'kooperazzjoni mill-qrib mar-rappreżentanti tar-RGħ.
      Il-Konsorzju, f'konsultazzjoni mar-rappreżentanti tar-RGħ u l-Istati Membri, ser jistieden parteċipanti li għandhom għarfien espert fil-politika tan-nonproliferazzjoni u d-diżarm tal-AQM u l-armi konvenzjonali għal seminars tal-esperti u konferenzi annwali ewlenin u biex jaqsmu l-pubblikazzjonijiet u l-attivitajiet tagħhom fuq is-sit tal-Internet iddedikat għas-suġġett. Il-konsorzju ser jikkontribwixxi wkoll għall-iżvilupp tal-kompetenzi dwar l-affarijiet tan-nonproliferazzjoni u d-diżarm ta' uffiċjali kif ukoll akkademiċi fi ħdan l-Unjoni u lil hinn minnha.
      3.   Deskrizzjoni tal-proġetti

      3.1.   Proġett 1: Organizzazzjoni ta' konferenza ewlenija annwali b'rapport u/jew rakkomandazzjonijiet

      3.1.1.   Għan tal-proġett

      Il-konferenzi ewlenin annwali dwar in-nonproliferazzjoni u d-diżarm, bil-parteċipazzjoni ta' esperti governattivi u gruppi ta' riflessjoni indipendenti u speċjalisti oħrajn mill-isfera akkademika mill-Unjoni u stati assoċjati kif ukoll pajjiżi terzi, ser jiddiskutu u jidentifikaw aktar miżuri għall-ġlieda kontra l-proliferazzjoni tal-AQM u s-sistemi ta' kunsinna tagħhom u objettivi marbuta ta' diżarm, kif ukoll jindirizzaw l-isfidi marbuta mal-armi konvenzjonali, fosthom il-ġlieda kontra l-kummerċ illeċitu u l-akkumulazzjoni eċċessiva tas-SALW u l-munizzjon tagħhom. Bħala l-avveniment ewlieni tal-proġett, il-konferenza annwali ser tkompli ssaħħaħ is-sensibilizzazzjoni tal-Istrateġiji tal-UE dwar in-Nonproliferazzjoni tal-AQM u s-SALW u l-Linji ta' Azzjoni Ġodda u l-isforzi assoċjati ta' implimentazzjoni mill-istituzzjonijiet.
      Il-konferenzi annwali ser iservu wkoll biex irawmu r-rwol u l-koeżjoni ta' gruppi ta' riflessjoni Ewropej li jispeċjalizzaw f'oqsma marbuta man-nonproliferazzjoni u d-diżarm u ser jgħinu biex iżidu l-ħila f'dawn l-istituzzjonijiet u oħrajn, fosthom f'żoni tad-dinja li m'għandhomx tant għarfien espert fid-diżarm u n-nonproliferazzjoni.
      Il-konferenzi annwali u kwalunkwe laqgħa ta' tħejjija ser jindirizzaw kwistjonijiet marbuta mad-diżarm u n-nonproliferazzjoni li huma ta' rilevanza topika għall-ħidma tas-Servizz Ewropew għall-Azzjoni Esterna (SEAE). Abbażi ta' dawn id-diskussjonijiet u ħidma oħra sorveljata mill-Konsorzju, ser jiġu prodotti rapporti orjentati lejn il-politika flimkien ma' sett ta' rakkomandazzjonijiet orjentati lejn l-azzjoni għar-rappreżentanti tar-RGħ. Ir-rapport ser ikun disseminat fl-Istituzzjonijiet tal-Unjoni rilevanti u l-Istati Membri u jkun disponibbli online.
      3.1.2.   Riżultati tal-proġett

                  —

                  Iżomm konferenza prinċipali mmexxija mill-Ewropa dwar in-nonproliferazzjoni u d-diżarm li tkompli tkun il-post ewlieni għall-promozzjoni ta' diskussjoni strateġika dwar miżuri fil-ġlieda kontra l-proliferazzjoni tal-AQM u s-sistemi ta' kunsinna tagħhom u objettivi relatati ta' diżarm biex tindirizza l-isfidi relatati mal-armi konvenzjonali, fosthom il-ġlieda kontra l-kummerċ illeċitu u l-akkumulazzjoni eċċessiva tas-SALW u l-munizzjon tagħhom;

                  —

                  Iż-żieda fil-viżibbiltà u s-sensibilizzazzjoni fil-politika tal-Unjoni fil-qasam tan-nonproliferazzjoni tal-AQM u s-SALW u fil-qasam tal-azzjoni fil-qasam kimiku, bijoloġiku, radjoloġiku jew nukleari (CBRN) fost l-uffiċjali tal-gvern, l-akkademiċi u s-soċjetà ċivili ta' pajjiżi terzi;

                  —

                  Il-promozzjoni tar-rwol u l-koeżjoni tan-Netwerk u r-rwol tal-Unjoni f'dan il-qasam, u l-bini ta' għarfien espert dwar in-nonproliferazzjoni f'pajjiżi fejn m'hemmx biżżejjed, fosthom f'pajjiżi terzi;

                  —

                  Il-preżentazzjoni ta' rapporti orjentati lejn il-politika u/jew rakkomandazzjonijiet orjentati lejn l-azzjoni li jtejbu l-implimentazzjoni tal-Istrateġiji tal-UE dwar in-nonproliferazzjoni tal-AQM u s-SALW u jiffurmaw pass 'il quddiem utli dwar in-nonproliferazzjoni u l-azzjoni relatata mal-armi konvenzjonali mill-Unjoni u l-komunità internazzjonali;

                  —

                  Iż-żieda fis-sensibilizzazzjoni u l-għarfien tal-Istituzzjonijiet tal-Unjoni, tal-Istati Membri, is-soċjetà ċivili u l-pajjiżi terzi dwar it-theddid relatat mal-AQM u l-mezzi ta' kunsinna tagħhom, li jippermettulhom jantiċipaw aħjar.

            3.1.3.   Deskrizzjoni tal-proġett

      Il-proġett jipprevedi l-organizzazzjoni ta' tliet konferenzi ewlenin annwali, b'laqgħat ta' tħejjija kif meħtieġ, u t-tħejjija ta' rapporti u/jew rakkomandazzjonijiet assoċjati:

                  —

                  Konferenza annwali ta' jum u nofs li ssir fi Brussell, bil-parteċipazzjoni ta' sa 300 espert minn gruppi ta' riflessjoni u akkademiċi u gvernijiet mill-Unjoni u stati assoċjati u pajjiżi terzi, speċjalizzati fi kwistjonijiet ta' nonproliferazzjoni, diżarm, kontroll tal-armi u armi konvenzjonali, fosthom is-SALW;

                  —

                  Attenzjoni għall-iżvilupp tal-ispeċjalisti “tal-ġenerazzjoni li jmiss” fost l-oħrajn minn pajjiżi barra l-Ewropa u l-Amerka ta' Fuq, li ser jiġu mistiedna għal jum ieħor qabel jew wara l-konferenza għal taħriġ speċjalizzat u biex jiġu esposti għall-istituzzjonijiet rilevanti tal-Unjoni;

                  —

                  Rapporti orjentati lejn il-politika u/jew rakkomandazzjonijiet orjentati lejn l-azzjoni li jagħtu spinta lill-implimentazzjoni tal-Istrateġiji tal-UE għall-AQM u s-SALW.

            3.2.   Proġett 2: L-organizzazzjoni ta' laqgħat konsultattivi annwali tal-Unjoni

      3.2.1.   Għan tal-proġett

      Il-proġett jipprevedi l-organizzazzjoni ta' tliet laqgħat konsultattivi annwali bit-tħejjija ta' rapporti u/jew rakkomandazzjonijiet assoċjati. Is-seminars għandhom jindirizzaw sfidi kemm għal żmien qasir u medju tal-Unjoni fl-oqsma ta' tan-nonproliferazzjoni u d-diżarm, b'mod partikolari l-AQM u l-mezzi ta' kunsinna tagħhom, armi konvenzjonali fosthom is-SALW, tipi ġodda ta' armi u sistemi ta' kunsinna. Għandhom joffru wkoll opportunità għal dawk li jieħdu d-deċiżjonijiet fl-Unjoni biex jiffukaw fuq sfidi u xejriet aktar dejjiema fil-qasam tan-nonproliferazzjoni u d-diżarm kif ukoll fuq kwistjonijiet rilevanti oħrajn, li jmorru lil hinn minn xogħolhom ta' kuljum.
      Il-laqgħat konsultattivi ser iservu wkoll biex isaħħu l-koeżjoni ta' gruppi ta' riflessjoni Ewropej li jispeċjalizzaw f'oqsma marbuta man-nonproliferazzjoni u d-diżarm u ser jgħinu biex iżidu l-ħila f'dawn l-oqsma, speċjalment f'dawk ir-reġjuni tal-Unjoni fejn l-għarfien espert dwar id-diżarm u n-nonproliferazzjoni jista' jitjieb.
      3.2.2.   Riżultati tal-proġett

                  —

                  Skambju ta' informazzjoni u analiżi dwar ix-xejriet attwali ta' nonproliferazzjoni fost dawk li jipprattikaw il-politika u l-esperti akkademiċi mill-Istati Membri, kif ukoll persunal speċjalizzat mis-SEAE u istituzzjonijiet oħra tal-Unjoni;

                  —

                  Diskussjoni dwar l-aħjar modi u mezzi biex tiġi implimentata l-politika tal-Unjoni kontra l-proliferazzjoni;

                  —

                  L-għoti ta' reazzjonijiet kostruttivi lill-Unjoni dwar l-istrateġiji tagħha kontra l-proliferazzjoni tal-AQM u s-SALW minn gruppi ta' riflessjoni indipendenti, u suġġerimenti minn prattikanti lill-gruppi ta' riflessjoni tal-Unjoni dwar l-aktar suġġetti rilevanti għall-politika għal aktar riċerka;

                  —

                  L-identifikazzjoni ta' kwistjonijiet rilevanti fil-qasam tan-nonproliferazzjoni u d-diżarm għal rapporti orjentati lejn il-politika;

                  —

                  Il-produzzjoni ta' rapporti orjentati lejn il-politika flimkien ma' grupp ta' rakkomandazzjonijiet orjentati lejn l-azzjoni lir-rappreżentanti tar-RGħ.

            3.2.3.   Deskrizzjoni tal-proġett

      Il-proġett jipprevedi l-organizzazzjoni ta' tliet laqgħat konsultattivi annwali bit-tħejjija ta' rapporti u/jew rakkomandazzjonijiet assoċjati. L-aġenda ta' dawn l-avvenimenti għandha titħejja f'kooperazzjoni mill-qrib mal-gruppi ta' ħidma tal-PESK tal-Kunsill fl-oqsma tan-nonproliferazzjoni u d-diżarm (CODUN/CONOP), tas-SALW u l-kontroll tal-esportazzjoni tal-armi (COARM). Il-laqgħat għandhom jindirizzaw sfidi għall-Unjoni kemm fuq medda qasira kif ukoll medda medja ta' żmien fl-oqsma tan-nonproliferazzjoni u d-diżarm fil-kategoriji ta' armi li ġejjin: L-AQM u l-mezzi ta' kunsinna tagħhom, armi konvenzjonali fosthom is-SALW, tipi ġodda ta' armi u sistemi ta' kunsinna.
      Il-laqgħat konsultattivi annwali għandhom idumu ġurnata u nofs u jippermetti parteċipazzjoni ta' sa mitt individwu minn gruppi ta' riflessjoni tal-Unjoni, Stati Membri u istituzzjonijiet tal-Unjoni, speċjalizzati fi kwistjonijiet ta' nonproliferazzjoni u armi konvenzjonali, fosthom is-SALW. Dawn is-seminars għandhom jaqdu prinċipalment għan konsultattiv bejn il-gruppi ta' riflessjoni tal-Unjoni dwar in-nonproliferazzjoni u d-diżarm, l-Unjoni u l-Istati Membri tagħha. Il-laqgħat konsultattivi annwali għandhom isiru fi Brussell.
      3.3.   Proġett 3: L-organizzazzjoni ta' seminars ad hoc

      3.3.1.   Għan tal-proġett

      Il-proġett jipprevedi l-organizzazzjoni ta' mhux aktar minn disa' seminars ad hoc tal-esperti bit-tħejjija ta' rapporti u/jew rakkomandazzjonijiet assoċjati. Dawn is-seminars għandhom jaqdu b'mod partikolari għan konsultattiv bejn il-gruppi ta' riflessjoni tal-Unjoni dwar in-nonproliferazzjoni, l-Unjoni u l-Istati Membri tagħha, fuq bażi ad hoc, sabiex jiġu indirizzati avvenimenti importanti u għażliet ta' politika għall-Unjoni, kif ukoll joffru opportunità għall-gruppi ta' riflessjoni tal-Unjoni, l-Istati Membri u l-istituzzjonijiet tal-Unjoni li jilħqu udjenzi fil-mira ġewwa u barra mill-Unjoni.
      3.3.2.   Riżultati tal-proġett

                  —

                  Skambju ta' informazzjoni u analiżi dwar ix-xejriet attwali ta' nonproliferazzjoni fost dawk li jipprattikaw il-politika u l-esperti akkademiċi mill-Istati Membri, kif ukoll persunal speċjalizzat mis-SEAE u istituzzjonijiet oħra tal-Unjoni;

                  —

                  Diskussjoni dwar l-aħjar modi u mezzi biex tiġi implimentata l-politika tal-Unjoni kontra l-proliferazzjoni;

                  —

                  L-għoti ta' reazzjonijiet kostruttivi lill-Unjoni dwar l-istrateġiji tagħha kontra l-proliferazzjoni tal-AQM u s-SALW minn gruppi ta' riflessjoni indipendenti, u suġġerimenti minn prattikanti lill-gruppi ta' riflessjoni tal-Unjoni dwar l-aktar suġġetti rilevanti għall-politika għal aktar riċerka;

                  —

                  L-identifikazzjoni ta' kwistjonijiet rilevanti fil-qasam tan-nonproliferazzjoni u d-diżarm għal rapporti orjentati lejn il-politika;

                  —

                  Il-produzzjoni ta' rapporti orjentati lejn il-politika flimkien ma' grupp ta' rakkomandazzjonijiet orjentati lejn l-azzjoni lir-rappreżentanti tar-RGħ. Dawn ir-rapporti ser ikunu mxerrda fl-istituzzjonijiet rilevanti tal-Unjoni u l-Istati Membri.

            3.3.3.   Deskrizzjoni tal-proġett

      Il-proġett jipprevedi l-organizzazzjoni ta' mhux aktar minn disa' seminars ad hoc tal-esperti bit-tħejjija ta' rapporti u/jew rakkomandazzjonijiet assoċjati. Is-seminars ad hoc għandhom idumu mhux aktar minn jumejn u jippermettu l-parteċipazzjoni ta' sa 45 individwu, li għandhom jiġu ddeterminati skont il-każ.
      3.4.   Proġett 4: Pubblikazzjonijiet

      3.4.1.   Għan tal-proġett

                  —

                  Li jipprovdi tagħrif u analiżi dwar temi relatati man-nonproliferazzjoni tal-AQM, is-sistemi ta' kunsinna tagħhom, l-armi konvenzjonali, fosthom is-SALW, u d-diżarm li jikkontribwixxu għal djalogu politiku u marbut mas-sigurtà dwar dawn il-kwistjonijiet, primarjament permezz ta' esperti, riċerkaturi u akkademiċi;

                  —

                  Li jipprovdi riżorsa li l-parteċipanti fil-korpi ta' tħejjija rilevanti tal-Kunsill jistgħu jużaw biex jinfurmaw id-diskussjoni tagħhom dwar il-politika u l-prattika tal-Unjoni dwar in-nonproliferazzjoni, il-kontroll tal-armi u d-diżarm;

                  —

                  Li jagħti ideat, tagħrif u analiżi li jistgħu jgħinu fl-iżvilupp ta' azzjonijiet dwar in-nonproliferazzjoni, il-kontroll tal-armi u d-diżarm fil-livell tal-Unjoni.

            3.4.2.   Riżultati tal-proġett

                  —

                  Djalogu politiku msaħħaħ u marbut mas-sigurtà dwar miżuri għall-ġlieda kontra l-proliferazzjoni tal-AQM u s-sistemi ta' kunsinna tagħhom, il-kontroll tal-armi u diżarm, l-iktar permezz ta' esperti, riċerkaturi u akkademiċi;

                  —

                  Sensibilizzazzjoni akbar, għarfien u fehim fis-soċjetà ċivili, b'mod partikolari n-netwerk usa' tal-Unjoni ta' gruppi ta' riflessjoni indipendenti dwar in-nonproliferazzjoni, u l-gvernijiet ta' kwistjonijiet marbuta ma' politiki tal-Unjoni dwar in-nonproliferazzjoni, il-kontroll tal-armi u d-diżarm;

                  —

                  Għażliet politiċi u/jew ta' politika operazzjonali lir-RGħ, lill-istituzzjonijiet tal-Unjoni u lill-Istati Membri;

                  —

                  Żvilupp tal-azzjonijiet tan-nonproliferazzjoni, il-kontroll tal-armi u d-diżarm fil-livell tal-Unjoni megħjuna permezz ta' ideat, informazzjoni u analiżi.

            3.4.3.   Deskrizzjoni tal-proġett

      Il-proġett jipprevedi t-tħejjija u l-pubblikazzjoni ta' sa 20 dokument ta' politika. Id-dokumenti ta' politika ser jitħejjew jew jiġu kkummissjonati mill-Konsorzju u ma jirrappreżentawx neċessarjament il-fehmiet tal-istituzzjonijiet tal-Unjoni jew tal-Istati Membri. Id-dokumenti ta' politika ser ikopru s-suġġetti fil-mandat tal-Konsorzju. Kull dokument ser jinkwadra għażliet politiċi u/jew ta' politika operazzjonali. Id-dokumenti ta' politika kollha ser jiġu ppubblikati fuq is-sit elettroniku tal-Konsorzju.
      3.5.   Proġett 5: Il-ġestjoni u l-iżvilupp ulterjuri tal-faċilità tal-għoti ta' assistenza

      3.5.1.   Għan tal-proġett

      Il-ġestjoni kontinwa u l-iżvilupp ulterjuri ta' faċilità tal-għoti ta' assistenza fil-Konsorzju, biex tagħti għarfien espert ad hoc rigward mistoqsijiet dwar il-firxa sħiħa ta' kwistjonijiet ta' nonproliferazzjoni u diżarm, li jkopru armi konvenzjonali kif ukoll mhux konvenzjonali, ser jinfurmaw u jiffaċilitaw it-tiswir ta' azzjoni ta' politika tal-Unjoni b'rabta ma' suġġetti speċifiċi u urġenti.
      3.5.2.   Riżultati tal-proġett

                  —

                  Il-ġestjoni ta' talbiet ta' riċerka ad hoc, bi tweġibiet f'perijodu ta' ġimagħtejn sa tlieta, dwar kwistjonijiet speċifiċi mitluba mis-SEAE;

                  —

                  Il-promozzjoni ta' djalogu ad hoc speċifiku għas-suġġett bejn il-gruppi ta' riflessjoni tal-Konsorzju u s-SEAE;

                  —

                  B'hekk tissaħħaħ il-bażi tal-għarfien għal diskussjonijiet dwar kwistjonijiet ta' nonproliferazzjoni li qed jevolvu fl-Unjoni;

                  —

                  Jippermetti lis-SEAE l-aċċess komprensiv għall-għarfien espert u r-riżorsi dedikati għar-riċerka tal-Konsorzju għal talbiet ta' żmien qasir u dawk okkażjonali.

            3.5.3.   Deskrizzjoni tal-proġett

      Il-proġett ser jipprovdi lis-SEAE u lill-gruppi ta' ħidma rilevanti tal-Kunsill b'mhux aktar minn 18-il dokument espert ta' bejn ħames u għaxar paġni dwar kwistjonijiet attwali ta' nonproliferazzjoni u diżarm fi żmien ġimagħtejn sa tliet ġimgħat minn meta jkunu mitluba mis-SEAE. Id-dokumenti ser ikunu bbażati fuq eżami ta' dokumenti akkademiċi eżistenti u primarji (mhux riċerka oriġinali). Temi potenzjali fid-dawl tal-aġenda internazzjonali, avvenimenti tal-Unjoni fil-futur qarib u dokumenti ta' politika tal-Unjoni ser jiġu identifikati permezz ta' diskussjonijiet mas-SEAE. Is-SEAE jista' jitlob din il-funzjoni (a) permezz ta' dokument; u/jew (b) permezz ta' laqgħa mal-CONOP jew COARM; u/jew (c) permezz ta' kontribut remoti minn esperti meta jkun meħtieġ parir urġenti.
      3.6.   Proġett 6: Tagħlim online (E-learning)

      3.6.1.   Għan tal-proġett

                  —

                  Li jibni l-ħila fil-ġenerazzjoni li jmiss ta' studjużi u prattikanti fl-oqsma tan-nonproliferazzjoni u d-diżarm;

                  —

                  Li jżid l-għarfien fil-fond tal-politika tal-Unjoni dwar in-nonproliferazzjoni u d-diżarm fl-Unjoni u f'pajjiżi terzi;

                  —

                  Li jagħti kontribut għal inizjattivi globali mmirati lejn l-avvanz tan-nonproliferazzjoni u d-diżarm;

                  —

                  Li jġedded u jkattar l-għarfien espert dwar kwistjonijiet ta' AQM u SALW fl-Unjoni u f'pajjiżi sħab;

                  —

                  Li jipprovdi lill-istituzzjonijiet tal-Unjoni, l-Istati Membri u n-netwerk Ewropew tal-grupp ta' riflessjoni b'għarfien aġġornat u mfassal apposta dwar l-ispettru sħiħ ta' kontroll ta' armi konvenzjonali u mhux konvenzjonali.

            3.6.2.   Riżultati tal-proġett

                  —

                  Il-manutenzjoni u l-ottimizzazzjoni ta' kors ta' tagħlim online li jkopri l-aspetti rilevanti kollha tan-nonproliferazzjoni u d-diżarm;

                  —

                  Is-sensibilizzazzjoni u l-assistenza lil edukaturi u ħarrieġa biex jużaw riżorsi edukattivi tal-Unjoni dwar in-nonproliferazzjoni u d-diżarm;

                  —

                  L-appoġġ għall-integrazzjoni tar-riżorsi tat-tagħlim online tal-Unjoni fi programmi ta' masters universitarji;

                  —

                  Kombinazzjoni ta' tagħlim online u taħriġ fil-klassi tas-sensibilizzazzjoni dwar il-proliferazzjoni mfassal għall-Konsorzju (“tagħlim imħallat”)

                  —

                  Iż-żieda fl-għarfien fil-fond dwar il-politika tal-Unjoni dwar in-nonproliferazzjoni u d-diżarm fl-Unjoni u f'pajjiżi terzi;

                  —

                  Il-forniment ta' riżors edukattiv miftuħ li jkun aġġornat kontinwament għall-partijiet ikkonċernati kollha involuti fir-riċerka u l-programmazzjoni tan-nonproliferazzjoni;

                  —

                  L-iżvilupp ta' aktar kontenut online biex itejbu s-sillabu tal-kors u biex jipprovdu appoġġ kritiku ta' għarfien għall-prattikanti u l-akkademiċi tan-nonproliferazzjoni.

            3.6.3.   Deskrizzjoni tal-proġett

      Il-proġett ser jiffoka fuq id-disseminazzjoni globali u l-użu ta' għodda online, li ġiet żviluppata skont id-Deċiżjoni 2014/129/PESK.
      Għal dan il-għan, il-faċilità tal-użu għall-utent tas-sit għat-tagħlim online u t-Taqsima taċ-Ċertifikazzjoni assoċjata ser tiġi msaħħa b'mod kontinwu, abbażi ta' rispons mill-parteċipanti u dwar l-evalwazzjoni tal-imġiba tal-utenti permezz ta' diversi għodod statistiċi. Ser tingħata attenzjoni speċjali għat-titjib tal-offerta tat-tagħlim online għall-utenti bi problemi ta' viżta u ta' smigħ, sabiex jiġi ffaċilitat l-użu mingħajr xkiel tal-kors u tippermetti massimu ta' parteċipanti potenzjali. Barra minn hekk, l-intelliġibbiltà tal-kors sħiħ ser jissaħħaħ permezz ta' reviżjoni komprensiva tal-lingwi, ipprovduta minn aġenziji speċjalizzati ta' kelliema nattivi Ingliżi.
      Il-15-il Unità ta' Tagħlim ser jiġu aġġornati sabiex jipprovdu lill-istudenti bl-aktar fatti u ċifri attwali. Is-sensibilizzazzjoni u l-appoġġ għal istituzzjonijiet edukattivi ser jippermettu integrazzjoni faċli tat-tagħlim online fi programmi ta' masters universitarji u offerti edukattivi oħrajn, u jħeġġu l-użu globali tal-kors tat-tagħlim online.
      Ser jiġu żviluppati sa ħames Unitajiet tat-Tagħlim addizzjonali u jiġu mnedija bejn l-2018 u l-2020. Il-kontenut addizzjonali tat-tagħlim online ser jiġi żviluppat f'konsultazzjoni mill-qrib mas-SEAE u l-Istati Membri u jista' jaqa' f'waħda mill-kategoriji li ġejjin:

                  (a)

                  Unità tat-Tagħlim avvanzata, li telabora fuq il-kontenut tal-kors eżistenti u tipprovdi għarfien aktar approfondit

                  (b)

                  Unità tat-Tagħlim prattiku, li tiffoka fuq kwistjonijiet prattiċi ta' implimentazzjoni ta' nonproliferazzjoni jew ir-reġimi ta' kontroll tal-esportazzjoni

                  (c)

                  Unità tat-Tagħlim akkademiku, li tipprovdi riflessjonijiet teoretiċi dwar in-nonproliferazzjoni u d-diżarm

                  (d)

                  Unità ta' Appoġġ għat-Tagħlim, li tipprovdi l-għarfien kritiku sabiex nifhmu aħjar il-problema usa' tan-nonproliferazzjoni u d-diżarm (eż. dwar l-aspetti etiċi, legali jew finanzjarji).

                  (e)

                  Unità tat-Tagħlim personalizzat, li tappoġġa korsijiet ta' taħriġ speċifiku fi klassi u użat flimkien ma' dak it-taħriġ (“tagħlim imħallat”).

            3.7.   Proġett 7: Internships

      3.7.1.   Għan tal-proġett

                  —

                  Li jibni l-ħila fil-ġenerazzjoni li jmiss ta' studjużi u prattikanti fil-politika u l-programmazzjoni tan-nonproliferazzjoni;

                  —

                  Li jżid l-għarfien u s-sjieda tal-politiki tal-Unjoni dwar in-nonproliferazzjoni u d-diżarm madwar l-Unjoni;

                  —

                  Li jxerred u jtejjeb l-għarfien tal-politiki tal-Unjoni dwar l-AQM u s-SALW f'pajjiżi terzi;

                  —

                  Li jibni netwerks ta' esperti emerġenti fil-livelli reġjonali li fihom l-Unjoni għandha interess qawwi fin-nonproliferazzjoni;

                  —

                  Li jsaħħaħ il-bini tal-kapaċità fi ħdan in-Netwerk;

                  —

                  Li jġedded u jkattar l-għarfien espert dwar kwistjonijiet ta' AQM u SALW fl-Unjoni u f'pajjiżi sħab;

            3.7.2.   Riżultati tal-proġett

                  —

                  Iż-żieda fil-ħila fil-ġenerazzjoni li jmiss ta' studjużi u prattikanti fil-politika u l-programmazzjoni tan-nonproliferazzjoni;

                  —

                  Iż-żieda fl-għarfien fil-fond dwar il-politika tal-Unjoni dwar in-nonproliferazzjoni u d-diżarm fl-Unjoni;

                  —

                  Fehim aħjar tal-istrateġiji tal-Unjoni, il-politiki u l-approċċi dwar in-nonproliferazzjoni f'pajjiżi terzi;

                  —

                  Il-ħolqien ta' netwerks ta' prattikanti u akkademiċi żgħażagħ u l-faċilitazzjoni ta' kooperazzjoni prattika;

                  —

                  It-tisħiħ tal-bini tal-kapaċità dwar il-politiki tal-Unjoni fl-oqsma tal-AQM u s-SALW fi ħdan in-Netwerk.

            3.7.3.   Deskrizzjoni tal-proġett

      Il-proġett jipprevedi internships Ewropej dwar in-nonproliferazzjoni u d-diżarm għal sa 36 student gradwat jew diplomatiku żagħżugħ, kull wieħed għal perijodu ta' mhux aktar minn tliet xhur. Li l-internships ser ikunu stabbiliti, sorveljati u dokumentati mill-Konsorzju, u jikkombinaw lezzjonijiet, sessjonijiet ta' diskussjoni, qari strutturat, u integrazzjoni tal-proġett.
      L-istituzzjonijiet kollha li jappartjenu għan-Netwerk huma eliġibbli bħala istituti ospitanti. 30 minn 36 internship għandhom ikunu riżervati għal kandidati Ewropej, filwaqt li s-sitt internships li jifdal huma riżervati għal kandidati li mhumiex Ewropej, idealment mill-Asja t'Isfel, l-Asja tax-Xlokk, il-Lvant Nofsani u l-Afrika ta' Fuq.
      L-interns kollha ser jiġu mistiedna – sa fejn possibbli – għall-konferenzi u s-seminars organizzati mill-Konsorzju li jkunu qed isiru matul l-internship tagħhom.
      3.8.   Proġett 8: Żjara ta' studju tal-Unjoni għall-parteċipanti fil-Programm ta' Boroż ta' Studju tan-NU dwar id-Diżarm

      3.8.1.   Għan tal-proġett

                  —

                  Li jżid l-għarfien approfondit u jiżgura l-viżibbiltà tal-politiki tal-Unjoni dwar in-nonproliferazzjoni u d-diżarm f'pajjiżi terzi;

                  —

                  Li jġedded u jkattar l-għarfien espert dwar kwistjonijiet tal-AQM u s-SALW f'pajjiżi terzi, b'mod partikolari billi jżid is-sensibilizzazzjoni dwar il-possibilitajiet maħluqa minn programmi tal-Unjoni għall-bini ta' kapaċità f'oqsma bħal pereżempju l-kontroll tal-esportazzjoni tal-armi, in-nonproliferazzjoni u d-diżarm u l-mitigazzjoni tar-riskji tas-CBRN;

                  —

                  Li jappoġġa l-isforzi tan-NU biex tiżdied l-edukazzjoni dwar id-diżarm u jippromwovi l-multilateraliżmu.

            3.8.2.   Riżultati tal-proġett

                  —

                  Iż-żieda fl-għarfien approfondit u l-viżibbiltà tal-politika tal-Unjoni dwar in-nonproliferazzjoni u d-diżarm f'pajjiżi terzi;

                  —

                  Għarfien espert akbar dwar kwistjonijiet tal-AQM u s-SALW f'pajjiżi sħab;

                  —

                  Edukazzjoni aħjar dwar id-diżarm tan-NU.

            3.8.3.   Deskrizzjoni tal-proġett

      Kull sena l-proġett ser jorganizza żjara ta' studju fi Brussell ta' bejn jumejn u tliet ijiem għall-parteċipanti tal-Programm ta' Boroż ta' Studju tan-NU dwar id-Diżarm, inkluż seminar b'kelliema mill-istituzzjonijiet tal-Unjoni u minn esperti min-netwerk tal-Konsorzju, u żjarat f'postijiet rilevanti. Iż-żjara ser tiġi skedata bħala parti mill-parti Ewropea tal-borża ta' studju, tipikament qabel l-Assemblea Ġenerali tan-NU.
      3.9.   Proġett 9: Taħriġ ta' sensibilizzazzjoni dwar il-proliferazzjoni

      3.9.1.   Għan tal-proġett

                  —

                  Li jżid l-għarfien fost oqsma oħra rilevanti fix-xjenzi naturali u riskji tal-proliferazzjoni tal-AQM ma' ċerti materjali, software u teknoloġija, u t-trattati u l-mekkaniżmi internazzjonali rilevanti;

                  —

                  Li jibni l-kapaċità fost dawn il-gruppi biex jistabbilixxu mekkaniżmi ta' konformità interna fl-istituzzjonijiet tagħhom biex jikkontrollaw flussi ta' teknoloġija sensittiva, kif ukoll is-sigurtà u s-sikurezza tal-materjali;

                  —

                  Li jagħti lill-istituzzjonijiet tal-Unjoni, l-Istati Membri u n-netwerk tal-Unjoni dwar in-nonproliferazzjoni ideat friski dwar żviluppi teknoloġiċi u l-impatt potenzjali tagħhom fuq in-nonproliferazzjoni.

            3.9.2.   Riżultati tal-proġett

                  —

                  Tisħiħ tal-ħiliet fil-ġenerazzjoni li jmiss ta' studjużi tax-xjenzi naturali u oqsma rilevanti oħrajn fi strumenti u politiki ta' nonproliferazzjoni;

                  —

                  Kontribut għall-miri tal-politika ta' nonproliferazzjoni tal-Unjoni permezz ta' aktar sensibilizzazzjoni dwar ir-riskji tal-proliferazzjoni fost id-dixxiplini kbar ma' riskji tal-proliferazzjoni u żviluppi teknoloġiċi

                  —

                  Kombinazzjoni ta' tagħlim mill-bogħod (tagħlim online) u taħriġ fuq il-post (“tagħlim imħallat”).

            3.9.3.   Deskrizzjoni tal-proġett

      Dan il-proġett ser jiżviluppa kors pilota biex titqajjem sensibilizzazzjoni dwar ir-riskji tal-proliferazzjoni għal studenti gradwati u postuniversitarji tax-xjenzi naturali u oqsma oħra rilevanti. Dan ser jinkludi l-iżvilupp ta' kurrikulu apposta għal żewġ udjenzi distinti (bħalma huma dawk tal-bijomedika, l-inġinerija jew in-nukleari) u t-twettiq ta' kors pilota wieħed għal kull wieħed minn dawn il-gruppi fil-mira.
      3.10.   Proġett 10: Il-ġestjoni ta' pjattaforma fuq l-Internet

      3.10.1.   Għan tal-proġett

      Iż-żamma u l-iżvilupp ta' sit tal-Internet ser jiffaċilitaw il-kuntatti intersessjonali bejn il-laqgħat tan-Netwerk u jrawmu djalogu ta' riċerka fost il-gruppi ta' riflessjoni dwar in-nonproliferazzjoni. L-Istituzzjonijiet tal-Unjoni u l-Istati Membri jistgħu jibbenefikaw ukoll minn sit elettroniku ddedikat fejn il-parteċipanti tan-Netwerk ikunu liberi jiskambjaw l-informazzjoni, jikkondividu l-ideat tagħhom u jippubblikaw l-istudji tagħhom dwar kwistjonijiet ta' nonproliferazzjoni tal-AQM u l-mezzi ta' kunsinna tagħhom u l-armi konvenzjonali, inklużi s-SALW. Il-proġett ser jipprovdi segwitu online għall-avvenimenti u tieqa għar-riċerka Ewropea. Huwa ser jikkontribwixxi għal disseminazzjoni effiċjenti tar-riżultati tar-riċerka fost il-komunità ta' gruppi ta' riflessjoni u ċ-ċrieki governattivi. Dan ser iwassal għal antiċipazzjoni aħjar u għarfien tat-theddid marbut mal-proliferazzjoni tal-AQM u l-mezzi ta' kunsinna tagħhom, u l-armi konvenzjonali, inkluż il-kummerċ illeċitu u l-akkumulazzjoni eċċessiva tas-SALW u l-munizzjon tagħhom.
      3.10.2.   Riżultati tal-proġett

                  —

                  Il-ġestjoni ta' pjattaforma fejn il-gruppi ta' riflessjoni dwar in-nonproliferazzjoni jistgħu jikkondividu kontinwament il-fehmiet u l-analiżi indipendenti tagħhom dwar il-proliferazzjoni tal-AQM u kwistjonijiet tal-armi konvenzjonali, inklużi s-SALW;

                  —

                  L-espansjoni, il-ġestjoni u l-aġġornament tan-netwerk eżistenti ta' gruppi ta' riflessjoni indipendenti;

                  —

                  Il-promozzjoni ta' fehim aħjar tal-Istrateġiji tal-UE dwar in-Nonproliferazzjoni tal-AQM u s-SALW fis-soċjetà ċivili u l-iżgurar ta' interfaċċja bejn l-Unjoni u n-netwerk tal-gruppi ta' riflessjoni;

                  —

                  Iddawnlowdjar permanenti u b'xejn ta' dokumenti mil-laqgħat tan-Netwerk u mill-gruppi ta' riflessjoni indipendenti li jkunu jixtiequ jikkondividu r-riżultati tar-riċerka tagħhom mingħajr kumpens finanzjarju;

                  —

                  Sensibilizzazzjoni u għarfien akbar tal-istituzzjonijiet tal-Unjoni, l-Istati Membri, is-soċjetà ċivili u l-pajjiżi terzi dwar it-theddid relatat mal-armi konvenzjonali, l-AQM u l-mezzi ta' kunsinna tagħhom, li jippermettulhom jantiċipaw aħjar.

            3.10.3.   Deskrizzjoni tal-proġett

                  —

                  L-użu tat-teknoloġija tat-tip ta' netwerk soċjali, meta fattibbli u adatt, jista' jiġi żviluppat sabiex ikunu possibbli l-komunikazzjoni u l-iskambju ta' informazzjoni online bejn il-parteċipanti tan-Netwerk f'ambjent familjari.

                  —

                  Il-Konsorzju, inkarigat bil-proġett, ser ikun responsabbli għall-web-hosting, id-disinn u l-manutenzjoni teknika tas-sit elettroniku.

                  —

                  Il-politika tal-Unjoni marbuta ma' kwistjonijiet ta' proliferazzjoni tal-AQM u armi konvenzjonali, fosthom is-SALW, ser tiġi segwita u appoġġata b'dokumentazzjoni xierqa fuq bażi regolari.

                  —

                  Il-pubblikazzjonijiet tal-Konsorzju ser jiġu promossi u appoġġati minn dokumentazzjonijiet storiċi speċifiċi.

                  —

                  Konferenzi organizzati mill-Konsorzju ser jiġu promossi u murija fuq is-sit elettroniku (dokumenti ta' sfond, aġenda, preżentazzjonijiet, filmati ta' laqgħat miftuħa fejn adatt).

                  —

                  It-tagħlim online tal-Konsorzju ser ikun disponibbli permezz tas-sit web. Ser jiġi żviluppat aċċess speċifiku fuq l-Intranet għall-membri tan-Netwerk u l-uffiċjali tal-Unjoni (għodda integrata għall-kors tat-tagħlim online).

                  —

                  Kull xahrejn ser jiġu ppubblikati paġni b'fokus speċjali dwar suġġetti topiċi marbuta ma' kwistjonijiet ta' proliferazzjoni tal-AQM u armi konvenzjonali, fosthom is-SALW.

            4.   Tul ta' żmien

      It-tul ta' żmien totali stmat għall-implimentazzjoni tal-proġetti hu ta' 42 xahar.
      5.   Benefiċjarji

      5.1.   Benefiċjarji diretti

      Il-proġetti ssuġġeriti jissodisfaw l-għanijiet tal-PESK u jikkontribwixxu għall-kisba tal-objettivi strateġiċi stabbiliti fl-Istrateġiji tal-UE dwar in-nonproliferazzjoni tal-AQM u s-SALW.
      5.2.   Benefiċjarji indiretti

      Il-benefiċjarji indiretti tal-proġetti huma:

                  (a)

                  gruppi ta' riflessjoni indipendenti u akkademiċi speċjalizzati fil-kwistjonijiet tan-nonproliferazzjoni, id-diżarm u l-armi konvenzjonali, inklużi s-SALW, mill-Unjoni u pajjiżi terzi;

                  (b)

                  istituzzjonijiet tal-Unjoni, inkluż istituzzjonijiet edukattivi, studenti u r-riċevituri kollha oħrajn tal-kors għat-tagħlim online;

                  (c)

                  Stati Membri;

                  (d)

                  pajjiżi terzi.

            6.   Parteċipanti minn partijiet terzi

      Il-proġetti ser jiġu ffinanzjati fl-intier tagħhom b'din id-Deċiżjoni. L-esperti min-Netwerk jistgħu jiġu kkunsidrati bħala parteċipanti minn partijiet terzi. Huma ser jaħdmu f'konformità mar-regoli standard tagħhom.
      7.   Kumitat ta' Tmexxija

      Il-Kumitat ta' Tmexxija għal dan il-proġett ser ikun magħmul minn rappreżentanti tar-RGħ u tal-entità implimentattiva msemmija fil-paragrafu 8 ta' dan l-Anness. Il-Kumitat ta' Tmexxija ser jirrevedi l-implimentazzjoni ta' din id-Deċiżjoni regolarment, tal-anqas darba fis-sena, inkluż permezz tal-użu ta' mezzi elettroniċi ta' komunikazzjoni.
      8.   Entità implimentattiva

      L-implimentazzjoni teknika ta' din id-Deċiżjoni ser tiġi fdata lill-Konsorzju, li ser iwettaq il-kompitu taħt il-kontroll tar-RGħ. Fit-twettiq tal-attivitajiet tiegħu, il-Konsorzju ser jikkoopera mar-RGħ, l-Istati Membri, Stati Parti oħra, u organizzazzjonijiet internazzjonali, kif adatt.


               28.2.2018

               MT

               Il-Ġurnal Uffiċjali tal-Unjoni Ewropea

               C 76/130

         P8_TA(2016)0205
   Deċiżjoni tal-Parlament Ewropew li ma ssir l-ebda oġġezzjoni: regoli tranżizzjonali għal ċerti dispożizzjonijiet tal-Kodiċi Doganali tal-Unjoni fejn is-sistemi rilevanti għadhom ma sarux operazzjonali
   Deċiżjoni tal-Parlament Ewropew li ma ssir ebda oġġezzjoni għar-Regolament Delegat tal-Kummissjoni tat-8 ta' April 2016 li jikkoreġi r-Regolament Delegat (UE) 2016/341 li jissupplimenta r-Regolament (UE) Nru 952/2013 tal-Parlament Ewropew u tal-Kunsill fir-rigward ta' regoli tranżizzjonali għal ċerti dispożizzjonijiet tal-Kodiċi Doganali tal-Unjoni fejn is-sistemi rilevanti għadhom ma sarux operazzjonali u li jemenda r-Regolament Delegat (UE) 2015/2446 (C(2016)2002 – 2016/2656(DEA))
   (2018/C 076/20)

      Il-Parlament Ewropew,

               —

               wara li kkunsidra r-Regolament delegat tal-Kummissjoni (C(2016)2002),

               —

               wara li kkunsidra l-ittra tal-Kummissjoni tal-11 ta' Marzu 2016, li permezz tagħha hija talbet lill-Parlament jiddikjara li mhux se joġġezzjona għar-Regolament Delegat,

               —

               wara li kkunsidra l-ittra tal-Kumitat għas-Suq Intern u l-Ħarsien tal-Konsumatur lill-President tal-Konferenza tal-Presidenti tal-Kumitati, bid-data tal-21 ta' April 2016,

               —

               wara li kkunsidra l-Artikolu 290 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament (UE) Nru 952/2013 tal-Parlament Ewropew u tal-Kunsill tad-9 ta' Ottubru 2013 li jistabbilixxi l-Kodiċi Doganali tal-Unjoni (1), u b'mod partikolari l-Artikolu 278, l-Artikolu 279 u l-Artikolu 284(5) tiegħu,

               —

               wara li kkunsidra r-rakkomandazzjoni għal deċiżjoni tal-Kumitat għas-Suq Intern u l-Ħarsien tal-Konsumatur,

               —

               wara li kkunsidra l-Artikolu 105(6) tar-Regoli ta' Proċedura tiegħu,

               —

               wara li kkunsidra l-fatt li l-ebda oġġezzjoni ma tqajjmet fil-perjodu stipulat fit-tielet u r-raba' inċiż tal-Artikolu 105(6) tar-Regoli tal-Proċedura tiegħu, li skada fit-28 ta' April 2016,

               A.

               billi wara l-adozzjoni tar-Regolament Delegat (UE) 2016/341 (2), ġie identifikat li xi formoli, fil-parti li tikkonċerna s-simplifikazzjonijiet, bi żball tħallew barra mill-Anness 12, fatt li se jkollu impatt negattiv ħafna għall-awtoritajiet tad-dwana u għan-negozjanti jekk ma jiġux miżjuda qabel l-1 ta' Mejju 2016, meta jsiru applikabbli d-dispożizzjonijiet rilevanti tal-Kodiċi Doganali tal-Unjoni u d-dispożizzjonijiet ta' implimentazzjoni tiegħu;

               B.

               billi rigward dak l-istess Anness 12, fil-parti li tikkonċerna s-simplifikazzjonijiet, instabu wkoll ċerti żbalji li jikkonċernaw it-terminoloġija użata fil-formoli, u billi, jekk dawk l-iżbalji ma jiġux ikkoreġuti, se jaffettwaw iċ-ċarezza u l-adegwatezza ġuridika fir-rigward tal-Kodiċi Doganali tal-Unjoni u d-dispożizzjonijiet ta' implimentazzjoni tagħhom;

               C.

               billi r-Regolament Delegat (UE) 2016/341 għandu għalhekk jiġi kkoreġut f'dan is-sens biex jinkludi fl-Anness 12, fil-parti li tikkonċerna s-simplifikazzjonijiet, il-formoli li huma nieqsa u, fl-istess parti ta' dak l-Anness, biex jiġu sostitwiti l-formoli eżistenti;

               D.

               billi bil-għan li jiġi żgurat li l-Unjoni Doganali tiffunzjona mingħajr intoppi u li ma jkun hemm l-ebda interruzzjoni tal-flussi tal-kummerċ, ir-regolament delegat jeħtieġ li jiġi applikat mill-1 ta' Mejju 2016;

               E.

               billi r-regolament delegat jista' jidħol fis-seħħ biss fi tmiem il-perjodu stabbilit għall-iskrutinju tal-Parlament u tal-Kunsill biss jekk ma tiġi espressa l-ebda oġġezzjoni mill-Parlament u lanqas mill-Kunsill jew jekk, qabel ma jiskadi dak il-perjodu, kemm il-Parlament kif ukoll il-Kunsill ikunu infurmaw lill-Kummissjoni li mhumiex se joġġezzjonaw; billi l-perjodu ta' skrutinju huwa stabbilit skont l-Artikolu 284(5) tar-Regolament (UE) Nru 952/2013 bħala xahrejn mid-data tan-notifika, jiġifieri, jibqa' għaddej sad-9 ta' Ġunju 2016 u jista' jiġi estiż b'perjodu ieħor ta' xahrejn;

               F.

               billi, madankollu, għal raġuni ta' urġenza l-Kummissjoni, fil-11 ta' Marzu 2016, talbet konferma bikrija mill-Parlament Ewropew tar-regolament delegat qabel l-1 ta' Mejju 2016;

               1.

               Jiddikjara li ma joġġezzjonax għar-Regolament Delegat;

               2.

               Jagħti istruzzjonijiet lill-President tiegħu biex jgħaddi din id-deċiżjoni lill-Kunsill u lill-Kummissjoni.

      (1)  ĠU L 269, 10.10.2013, p. 1.

      (2)  Ir-Regolament Delegat tal-Kummissjoni (UE) 2016/341 tas-17 ta’ Diċembru 2015 li jissupplimenta r-Regolament (UE) Nru 952/2013 tal-Parlament Ewropew u tal-Kunsill fir-rigward ta' regoli tranżizzjonali għal ċerti dispożizzjonijiet tal-Kodiċi Doganali tal-Unjoni fejn is-sistemi rilevanti għadhom ma sarux operazzjonali u li jemenda r-Regolament Delegat (UE) 2015/2446 (ĠU L 69, 15.03.2016, p. 1).